Marno van der Merwe is terug | Afrikaanse Musieknuus
7 November 2016 9 November 2016 Fanie Nel
Die sanger, akteur en TV-aanbieder, Marno van der Merwe, is terug met 'n splinternuwe musiekvideo vir die liedjie, Huil Vir My.
Marno se talent is egter nie net beperk tot die verhoog nie en in 2011 maak hy sy debuut in die kykNET-dramareeks, Hartland, en in 2012 sy buiging op die silwerskerm in die rol van Frank Fouché in die lokettreffer Pretville. "Ek het die rol van Frank vreeslik geniet omdat ek nog altyd daai tipe ding wou doen en Frank het geen beperkings nie. Ek hoop ek kan hom weer eendag speel en met 'n groter storielyn. Ek dink hy sal altyd 'n kyker-gunsteling wees", vertel hy trots. Sy indrukwekkende vertolking van die opkomende sanger met psigopatiese neigings in Die Ballade van Robbie de Wee het groot opslae gemaak in 2013 en hom 'n gesogte keuse gemaak onder film- en televisieregisseurs.
Twee jaar daarna kry hy die rol as hoofkarakter, Dillion Pretorius, in die SABC-reeks Roer Jou Voete, wat vir ses maande lank op die kassie was en word hy ook 'n huishoudelike naam as die sanger, Brad Jooste, in die eerste (2014) en tweede seisoen (2016) van die kykNET-reeks Sterlopers. In Sean Else se dramatiese Anglo-Boereoorlog fliek, Modder en Bloed, vertolk hy ook die karakter JJ Ratel Wessels. "Ek is baie trots op dié fliek," sê Marno, "veral omdat ek nog altyd graag in 'n geskiedkundige storie wou speel. Dat die fliek boonop iets van ons eie geskiedenis vertel, maak dit net 'n groter bonus. Ek hou daarvan om rolle met diepte te speel, wat vir my 'n uitdaging is en waarmee ek myself kan verryk."
Marno het ook onlangs sy aanbiederskoen aangetrek vir die kykNET-program, Varsity Sing.
Die eerste enkelsnit, Uitverkoop Aan Ons, is baie goed ontvang en kan gereeld oor die radio gehoor word. Dié liedjie, met musiek en liriek deur Marno, openbaar sy siening oor die liefde.